Kleistu muiža
Kleistu muižiņa, agrāk Kleistes muiža (vācu: Kleistenhof, Kleissenhof) ir 18. gadsimtā celta rīdzinieku ārpilsētas muiža Kleistu ielā 37 Kleistu apkaimē Pārdaugavā. Valsts nozīmes arhitektūras pieminekļi Nr. 6615 un Nr. 6617 (kungu māja). Kleistu muižas kungu māja ir vienstāvu ēka guļbūves konstrukcijā uz augstiem mūra pamatiem ar mansarda jumtu. Celtnei ir barokāls apveids, ēkas galos pildrežģu konstrukcijas zelmiņi. Vēlāk kungu māja apšūta ar spundētiem dēļiem, kur pie ieejas uzbūvēts lievenis klasicisma stilā ar lēzenu frontonu, ko balsta divi kolonnu pāri.